Turkye-staatsgreeppoging: Tientalle regters en aanklaers vasFoto: AP Photo/Emrah Gurel Die Turkse staatsbeheerde Anadolu-nuusagentskap berig meer as 100 regters en aanklaers en 60 militêre beamptes is in hegtenis geneem vir hul beweerde rol in die mislukte staatsgreeppoging. Die inhegtenisnemings volg te midde van spesiale operasies gemik op die regbank en die weermag ná Vrydagaand se mislukte staatsgreeppoging teen die Turkse president Recep Tayyip Erdogan. Volgens berigte is meer as 3 000 soldate reeds in hegtenis geneem. Talle regters en aanklaers is afgedank. Die staatsgreeppoging blyk egter of dit Erdogan gewilder gemaak het. Foto: AP Photo/Emrah Gurel Duisende mense het Sondag in Ankara en Istanboel bymekaargekom om hul steun aan Erdogan, wat al langer as 13 jaar in beheer is, te wys. Erdogan se regering loop deur onder kritiek oor toenemende outoritarisme en onderdrukking van die opposisie en media. Die dodetal in die mislukte staatsgreeppoging het tot 265 gestyg met meer as 1 100 mense wat gewond is. Binali Yildirim, Turkye se eerste minister, het gesê 161 van die oorledenes was van die regeringsmagte en burgerlikes. Dit is nog nie duidelik wie presies die meesterbrein agter die staatsgreeppoging was nie.